AI.5YA

AI.5YA ialah sebuah siri drama televisyen web Malaysia 2022 arahan bersama Afdlin Shauki dan adiknya, Aizam Syamsul Aksan dengan skrip oleh Afdlin dan Christina Orow. Dibintangi oleh Zizan Razak, Mia Sara Shauki dan Afdlin sendiri, siri ini disiarkan di platform penstriman Viu bermula 18 Ogos 2022 sehingga 15 September 2022 dan ditayangkan sebanyak dua episod setiap minggu.

Sinopsis
Jehan ialah seorang pencipta kandungan yang kehilangan pembantunya kerana aksi prank yang melampaui batas. Sebagai ganti, Dato’ Soffar, pemberi dana untuk Jehan telah mengaturkan pemberian robot android serba boleh bagi membantu kerja-kerja penggambaran.

Namun Jehan menerima sebuah android peneman bernama AI.5YA yang tertukar secara tidak sengaja dengan android pembikin filem (AI.M4N) yang dipesannya. Jehan terpaksa menukar fungsi android peneman yang disalah hantar kepadanya untuk menjadi kru penggambaran yang serba boleh. Walau bagaimanapun, apabila videonya yang dibintangi AI.5YA menjadi tular, Jehan mendapati dia perlu merahsiakan identitinya dari peminat dan Maya.

Pelakon
 Zizan Razak sebagai Jehan
 Mia Sara Shauki sebagai AI.5YA
 Afdlin Shauki sebagai Dato Soffaruddin Al Sogud
 Ozlynn Waty sebagai Jasmine
 Farahdhiya sebagai Tok Da
 Elly Arifin sebagai Maya
 Khir Rahman sebagai Pak Mail
 Ako Mustapha sebagai Fairuz
 Ian Haziq sebagai AI.M4N
 Emma Sofea sebagai Iman

Penerbitan
AI.5YA ialah idea asal oleh Afdlin Shauki yang mana beliau turut berkhidmat sebagai pengarah bersama adiknya, Aizam Syamsul. Afdlin berkata, beliau mendapat inspirasi untuk menerbitkan sitkom tersebut pada 2020 ketika negara dilanda pandemik COVID-19. Untuk drama ini, beliau mahu penonton menikmati hiburan urban di samping mengekalkan budaya tempatan terutama penggunaan bahasa Melayu.

Anak sulungnya, Mia Sara Shauki yang terkenal dengan lakonannya dalam Wizards of Warna Walk dan Histeria The Series, dipilih sebagai pelakon utama dengan melakonkan watak tajuk. Menurut Afdlin, keputusan untuk memilih anaknya sebagai teraju utama ialah kerana beliau yakin dengan kredibiliti yang ditonjolkan oleh Mia Sara sebelum ini. Zizan Razak melakonkan watak sebagai Jehan, seorang pencipta kandungan. Ditanya mengenai pemilihan Zizan, Afdlin berkata untuk watak lakonan Zizan, beliau tidak mahu Zizan menjadi dirinya sendiri sebaliknya mahu pelawak itu memahami wataknya.

Keluaran
AI.5YA memulakan siaran di Viu bermula 18 Ogos 2022 dengan 2 episod disiarkan berturut-turut.

Rujukan

Pautan luar

 AI.5YA di Viu

Kategori:Siri drama televisyen Malaysia berbahasa Melayu 2022
Kategori:Rancangan asal Viu